પરંતુ ઓસ્કર બહારથી જેટલો મોજિલો દેખાતો હતો એટલો આનંદ એ અંદરથી અનુભવતો ન હતો. પાછળથી તેણે કબુલેલું પણ ખરું, કે એ સમયે ઝ્વિતાઉ વિસ્તારમાંથી જર્મન મિલિટરી એકમોને પાછા ખેંચવાની જે કાર્યવાહી ચાલી રહી હતી, તેમાં ક્યાંક બ્રિનિલિટ્ઝને પણ સામેલ કરી દેવામાં આવે એ બાબતે એ ચીંતિત હતો. એણે એમ પણ કહેલું, “અમે ગભરાટમાં પણ હતા, કારણ કે એસએસના સૈનિકો હતોત્સાહ થઈને કોઈક અજુગતું પગલું ભરી બેસે તેનો અમને ડર હતો.” હકીકતે એ અવ્યક્ત ગભરાટ હોવો જોઈએ! કારણ કે ઓસ્કરના જન્મદિવસે સફેદ બ્રેડની મજા માણી રહેલા એક પણ કેદીને ઓસ્કરના એ ગભરાટનો અણસાર પણ આવ્યો ન હતો! બ્રિનલિટ્ઝની સીમાની નજીક જ આવેલા વ્લાસોવના લશ્કરી એકમોની પણ ચીંતા ઓસ્કરને હતી. એ ટૂકડીઓ રશિયન આર્મિ ઓફ લિબરેશનના સભ્યોની બનેલી હતી. એકાદ વર્ષ પહેલાં જ હિમલરના હુકમથી અસ્તિત્વમાં આવેલી એ ટુકડીઓમાં જર્મનીમાં મોજુદ રશિયન કેદીઓના અનેક હોદ્દેદારો પણ સામેલ હતા, અને ત્રણ વર્ષ પહેલાં મોસ્કોના મોરચા પરથી પકડાયેલા ભૂતપૂર્વ સોવિયેત જનરલ એન્ડ્રેઈ વ્લાસોવ તેના કમાન્ડર હતા. બ્રિનલિટ્ઝના લોકો માટે આ લશ્કરીદળ બહુ ખતરનાક હતું, કારણ કે તેઓ જાણતા હતા કે સ્ટેલિન વ્લાસોવના દળોને ખાસ સજા આપવા માગતો હતો, અને સાથી દળો તેમની સોંપણી રશિયાને કરી દેશે એવો ડર એ વ્લાસોવને રહેતો હતો! આ કારણસર વ્લાસોવના દળો જ્યાં-જ્યાં હતા ત્યાં બધે જ, સ્લેવિક લોકો માટે સહજ એવી આક્રમકતાભરી નિરાશાની સ્થિતિમાં હતા, અને વોડકાની અસર હેઠળ તેઓ વધારેને વધારે ઉત્તેજીત થઈ રહ્યા હતા.